**VSIA “Rīgas cirks” vidēja termiņa darbības stratēģijas kopsavilkums**

**Ievads**

Rīgas cirka ēka Merķeļa ielā 4, Rīgā ir viens no visvecākajiem, īpaši cirka mākslai būvētajiem namiem Eiropā. Tās celtniecība pabeigta 1888. gadā, durvis publikai atvērtas īsi pirms Jaungada, 29. decembrī. Rīgas cirka kupola apļveida konstrukcija ir unikāla ar to, ka tās būvniecībā izmantotas vilcienu sliedes. Ēka ir celta tieši cirka mākslas specifiskajām vajadzībām, taču to iespējams izmantot arī citiem mākslas žanriem.

Kopš 1986. gada Rīgas cirka ēka ir atzīta par Vietējas nozīmes arhitektūras pieminekli, vēlāk reģistrējot to arī kā ["Valsts nozīmes arhitektūras pieminekli".](https://likumi.lv/doc.php?id=78458)

2016. gada 6. janvārī stājās spēkā Rīgas apgabaltiesas lēmums, ar kuru izbeigta tiesvedība jautājumā par Rīgas cirka ēkas īpašumtiesībām un nams Rīgā, Merķeļa ielā 4 reģistrēts Zemesgrāmatā uz valsts vārda Kultūras ministrijas personā.

VSIA Rīgas cirks, sākot ar 2017. gada 1. janvāri darbojas pārejas režīmā, veidojot un īstenojot jaunu stratēģiju, kas paredz Rīgas cirka darbību bez savvaļas dzīvniekiem. VSIA Rīgas cirks 2018. - 2021. gada stratēģija nosaka uzņēmuma restrukturizācijas virzienus, ņemot vērā ēkas visaptverošas atjaunošanas nepieciešamību, jaunas mākslinieciskās koncepcijas izaicinājumus un ar tiem saistītos riskus. Reizē, stratēģijā lietots arī vārds “ilgtermiņā”, ar to domājot periodu pēc Rīgas cirka ēkas atjaunošanas, sākot ar aptuveni 2022. - 2024. gadu, lai ieskicētu iespējamās attīstības tendences.

VSIA Rīgas cirks pamatdarbība ir cirka mākslas izrāžu producēšana un izrādīšana. Sakarā ar ēkas publiskās darbības pārtraukšanu, izrāžu apjomam samazinoties, uzņēmuma galvenais ieņēmumu avots pārejas posmā ir Kultūras ministrijas dotācija. 2017. gadā uzsākta brīvā laika cirka izglītības programma Rīgā. Kā izrāžu tā cirka izglītības programmas darbība pārejas posmā jānodrošina telpās ārpus Rīgas cirka.

**VSIA Rīgas cirks stratēģiskie mērķi, vīzija, misija, vērtības**

VSIA Rīgas cirks stratēģiskie mērķi ir profesionāla cirka mākslas attīstīšana, aktualizēšana un popularizēšana Latvijā un ārvalstīs, kā arī tās pieejamības nodrošināšana visiem sabiedrības locekļiem.

Mērķi

Būtiski uzlabot cirka mākslas ekosistēmu un veicināt skatuves mākslas daudzveidību Latvijā, nodrošinot ciklisku pieeju profesionāla cirka mākslas attīstībai:

1. Radīt vietu laikmetīgajai skatuves mākslai, vēsturiskās ēkas atjaunošanā savienojot tradicionālo un mūsdienīgo.
2. Attīstīt Rīgas cirka māksliniecisko programmu: nodrošināt gan jaunu pašmāju izrāžu producēšanu, atbalstot jaunos cirka kolektīvus un producentus, gan daudzveidīgu profesionāla cirka izrāžu izrādīšanu Latvijā.
3. Veidot starptautisku mākslas rezidenču centru.
4. Veidot Latvijā mūsdienu cirka izglītības sistēmu no sagatavošanas kursiem un brīvā laika aktivitātēm līdz meistarklasēm un profesionālajai izglītībai.
5. Līdzdarboties Eiropas un starptautiskajos organizāciju tīklos, attīstot sadarbības projektus un realizējot VSIA Rīgas cirks starptautiskās ambīcijas.

Vīzija

Rīgas cirks ir starptautisks, mūsdienīgs, daudzfunkcionāls un tradīcijām bagāts cirka mākslas centrs, kas rada, rīko un uzņem daudzveidīgus cirka, mūzikas, dejas un citu starpdisciplināru mākslas formu pasākumus.

Misija

Veicināt cirka mākslas attīstību un skatuves mākslas daudzveidību un pieejamību Latvijā un Baltijas reģionā.

Vērtības

Atvērtība: Būt atvērtiem nozīmē nebaidīties - no jaunā, no vecā, no citādām domām. Būt gataviem par visu sarunāties un izsvērt visas idejas. Atvērtība arī radošiem eksperimentiem un inovatīvām idejām. Cirks ir kopienas māksla – pieņemošs un iekļaujošs.

Daudzveidība: Cirks mainās, tas ir daudzdimensionāls un starpdisciplinārs. VSIA Rīgas cirks tiecas atklāt cirka mākslas daudzveidību.

Kvalitāte: VSIA Rīgas cirks kā valsts sabiedrība ar ierobežotu atbildību veido atskaites punktus izpratnei par kvalitāti cirka mākslā Latvijā. Rādīt izcilas izrādes, organizēt kvalitatīvas izglītības programmas, diskusiju ceļā veidot vadlīnijas cirka mākslas kvalitātes izvērtēšanai. Kvalitāte kā attieksme gan procesā, gan rezultātā, tāpat arī komunikācijā.

## **Nefinanšu mērķi**

Tā kā VSIA Rīgas cirks piedzīvo pārmaiņas ne tikai vadībā, bet arī Uzņēmuma stratēģiskajā virzienā, tad daudzi no nefinanšu mērķiem skar jaunu darbības virzienu attīstīšanu, kas arī ir galvenais Uzņēmuma uzdevums šajā stratēģijas periodā.

|  |  |
| --- | --- |
|  | **VSIA Rīgas cirks stratēģiskais mērķis ir profesionāla cirka mākslas attīstīšana, aktualizēšana un popularizēšana Latvijā un ārvalstīs, kā arī tās pieejamības nodrošināšana visiem sabiedrības locekļiem.** |
| I | **STRATĒĢISKAIS UZDEVUMS** | **Radīt un darīt pieejamas plašai sabiedrībai daudzveidīgas un kvalitatīvas profesionālās cirka izrādes;** |
|  |  **Mērķis** |  **Galvenie darbības rādītāji** | **Mērvienība** | **2018** | **2019** | **2020** | **2021** |
| 1. | **Palielināt kvalitatīvu cirka izrāžu pieejamību Latvijā** | * 1. Ārvalstu mākslinieku izrāžu skaits
 | Izrāžu skaits[[1]](#footnote-1) gadā | 4 | 6 | 6 | 6 |
|  |   | * 1. VSIA Rīgas cirks pašu producētas orģinālizrādes
 | Izrāžu skaits1 gadā | 0 | 0 | 1 | 0 |
|  |  | *Piezīmes: Pašu producēta orģinālizrāde ir jāveido kā saturisks akcents Rīgas cirka darbībā brīdī, kad tas (morāli un praktiski) ir gatavs uzņemt plašāku publiku vai integrēti ar atjaunošanas plāniem, lai orģinālizrāde “simboliski” turpinātu Rīgas cirka darbību atjaunošanas laikā.* |
|  |  | * 1. Izrāžu apmeklētāju skaits
 | Apmeklējumu skaits/gadā | 2250 | 2838 | 3040 | 3040 |
|  |  | *Piezīmes: VSIA Rīgas cirks uzdevums ir rādīt daudzveidīgu un kvalitatīvu profesionālo cirku, kas nozīmē, ka izrādēm ir dažāds auditorijas apjoms 100 - 800 vietu, piemēram. Reizē, kamēr Rīgas cirka ēka gaida un piedzīvo atjaunošanu, katras izrādes izmaksas palielinās, iekļaujot svešu telpu nomu, apskaņošanu, apgaismošanu, drošināšanu, u.c. Tādēļ vidēji maksimālais cilvēku skaits, kas pārejas periodā gadā sasniedzams ir 3000.* |
| II | **STRATĒĢISKAIS UZDEVUMS** | **Veicināt jaunradi, radošus eksperimentus un starpnozaru sadarbību;** |
|  |  **Mērķis** | **Galvenie darbības rādītāji** | **Mērvienība** | **2018** | **2019** | **2020** | **2021** |
| 2. | **Attīstīt starptautisku cirka mākslas rezidenču programmu Rīgas cirkā, nodrošinot jaunrades un profesionālās pilnveides iespējas;** | 2.1. Uzņemto rezidentu (trupu) skaits | Trupu skaits/gadā | 2 | 4 | 2[[2]](#footnote-2) | 0[[3]](#footnote-3)  |
|  |  | *Piezīmes: Rezidents var būt gan individuāls mākslinieks, gan pāris, gan trupa, kurā piedalās no 3 - 15 mākslinieki. Kvantitatīvais rādītājs šajā gadījumā ir trupu skaits nevis tas, cik mākslinieku trupā.* |
|  |  | 2.2. Semināri un meistarklases profesionālās kvalifikācijas celšanai citu disciplīnu profesionāļiem | Meistarklašu skaits/gadā | 2 | 4 | 5 | 6 |
| III | **STRATĒĢISKAIS UZDEVUMS** | **Īstenot izglītojošas un sociālas programmas sabiedrības izglītošanai un integrācijas procesu veicināšanai;****Ar cirka mākslas starpniecību sekmēt bērnu un jauniešu personības veidošanos;** |
|  |  **Mērķis** | **Galvenie darbības rādītāji** | **Mērvienība** | **2018** | **2019** | **2020** | **2021** |
| 3. | **Izveidot Rīgas cirka skolu kā interešu/neformālās izglītības programmu bērniem un pieaugušajiem** | 3.1. Apgūstamo disciplīnu grupu skaits izglītības programmā (gaisa akrobātika, grīdas akrobātika, aktiermeistarība, objektu manipulācija, līdzsvara disciplīnas)  | Pieejamās disciplīnu grupas/gadā | 4 | 5 | 5 | 5 |
|  |  | 3.2. Pastāvīgi iesaistītie audzēkņi (izmanto mēneša abonementus) | Audzēkņu skaits/gadā | 38 | 42,5[[4]](#footnote-4) | 47,5 | 57,5 |
|  |  | 3.3. Īstermiņā iesaistītie audzēkņi (apmeklē nodarbības 1 reizi) | Audzēkņu skaits/gadā | 80  | 100 | 400 | 1000 |
|  |  | *Piezīmes: Uzsākot Rīgas cirka izglītības programmu, paredzami vairāki izaicinājumi - piemērotu telpu pieejamība, atbilstošas kvalifikācijas treneri, mārketings skolas uzsākšanai, klientu piesaiste, dokumentācijas sakārtošana, inventāra iegāde, drošības standartu izstrāde un ievērošana, u.c. Līdz ar to, ņemot vērā pieejamos finanšu un cilvēk resursus, paredzams uzsākt darbu 3 cirka disciplīnu grupās - grīdas akrobātika, līdzsvara disciplīna un objektu manipulācija. Pakāpeniski, apmācot trenerus un ieguldot vairāk finansējuma inventāra iegādē, būs iespējams atklāt arī gaisa akrobātikas nodarbības.* |
| 4. | **Organizēt sabiedrību izglītojošus pasākumus par cirku** | 4.1. Publisku diskusijas un sarunas ar cirka māksliniekiem, rezidentiem, pētniekiem, u.c. | Pasākumu skaits/gadā | 8 | 9 | 9 | 9 |
|  |  | 4.2. Izglītojošu produktu attīstīšana un realizēšana | Produktu skaits/gadā | 3 | 5 | 5 | 5 |
|  |  | *Piezīmes: Piemēram, 40min cirka nodarbība sporta stundu laikā; Mini/mobilā izrāde ar darbnīcu skolā; Darba lapas/Metodiskais materiāls izmantošanai pēc cirka izrādēm; Lekcijas kultūras vēstures vai mākslas stundās par cirka mākslu.* |
| IV | **STRATĒĢISKAIS UZDEVUMS** | **Popularizēt Latvijas cirka mākslas sasniegumus ārvalstīs un apgūt starptautisko pieredzi cirka mākslas jomā;** |
|  |  **Mērķis** | **Galvenie darbības rādītāji** | **Mērvienība** | **2018** | **2019** | **2020** | **2021** |
| 5. | **Nodrošināt Rīgas cirka pārstāvniecību starptautiskajās organizācijās, laikmetīgā cirka festivālos un projektos.** | 5.1. Līdzdalība starptautiski nozīmīgos cirka mākslas notikumos | Notikumu skaits/gadā | 8 | 10 | 12 | 12 |
|  |  | *Piezīmes: Paneļdiskusijas, konferences, starptautiskās skates un festivāli ar mērķi gan apzināt potenciālās izrādes Rīgas cirka programmai, gan iepazīt māksliniekus rezidencēm, gan pārstāvēt Latvijas mākslinieku intereses starptautiskā līmenī. Iespēja pasākumus dalīt dažādās nozarēs - izglītība, izrāžu skates, organizāciju vadība un cirka mākslas starptautiskais regulējums, u.c. Iespēja līdzfinansēt dalību, izmantojot starptautiskos fondus un līdzdalību organizācijās.* |
|  |  | 5.2. Izveidota sadarbība ar vadošajām cirka mākslas starptautiskajām organizācijām | Kopējais organizāciju skaits, kurās VSIA Rīgas cirks līdzdarbojas | 3 | 4 | 5 | 5 |
|  |  | *Piezīmes: Izvērtēt sadarbības potenciālu un pielāgot līdzdalības formu cirka mākslas tīklos: Circostrada (2017), FACE, BNCN (2017) un cirka izglītības tīkliem: EYCO (2019), FEDEC (2020), CARAVAN (2018) un potenciāli citi. Skaitliskais rādītājs atbilst kopējam organizāciju skaitam, ar ko VSIA Rīgas cirks atradis stabilu sadarbības modeli.*  |
|  |  | 5.3. Līdzdalība Eiropas līmeņa starptautiskos cirka mākslas projektos | Aktīvo projektu skaits/gadā | 2 | 2 | 2 | 2 |
| V | **STRATĒĢISKAIS UZDEVUMS** | **Vākt, uzkrāt un analizēt kultūras informāciju cirka mākslā un nodrošināt tās pieejamību sabiedrībai;** |
|  |  **Mērķis** | **Galvenie darbības rādītāji** | **Mērvienība** | **2018** | **2019** | **2020** | **2021** |
| 6. | **Uzlabot informācijas par cirka mākslu uzkrāšanu, strukturēšanu un pieejamību** | 6.1. Kvalitatīva informācija par Rīgas cirka vēsturi un aktualitātēm pieejama VSIA Rīgas cirks mājas lapā  | Publikāciju skaits / gadā | 6 | 12 | 24 | 24 |
|  |  | 6.2. Sakārtots, sabiedrībai pieejams, kvalitatīvs arhīvs par cirka mākslu Latvijā | Sakārtoto / nesakārtoto materiālu apjoms no kopējā materiālu apjoma | 20% | 40 % | 50% | 60% |
|  |  | 6.3. Izveidota datu bāze, kas iekļauj pilnvērtīgu informāciju par Latvijas cirka māksliniekiem, cirka studijām, u.c. | Sakārtoto / nesakārtoto materiālu apjoms no kopējā materiālu apjoma | 20% | 40 % | 60% | 80% |
| *Piezīme: Ar datu bāzi šajā vietā domāts informācijas par māksliniekiem un studijām apkopojums iekšējai lietošanai, kas nepieciešams organizācijas pamatdarbības mērķu sasniegšanai – izrāžu un rezidenču organizēšanai, cirka izglītības veicināšanai. Tiks slēgts līgums ar personas datu aizsardzības speciālistu, kurš nodrošinās datu uzglabāšanu atbilstoši Eiropas Parlamenta un Padomes regulas (ES) 2016/679 par fizisku personu aizsardzību attiecībā uz personas datu apstrādi nosacījumiem.* *Tā kā personas datu aizsardzības speciālists būs nepieciešams regulas pasākumu ieviešanai arī citās darbības jomās, viņa atlīdzība ir iekļauta administrācijas izdevumos, un šis darbības rādītājs specifiski nepalielinās plānotos izdevumus.* |

## 6.2. Finanšu mērķi, uzņēmuma darbības efektivitāti raksturojošie rezultatīvie rādītāji

Stratēģija tika izstrādāta 2017. gada jūnijā, savukārt precizēta – 2018. gadā, kad bija zināmi faktiskie dati par 2017. gada apgrozījumu, peļņu un zaudējumiem. Savukārt 2016. gada dati ir tikai daļēji ņemami kā atskaites punkts, jo Uzņēmuma darbības modelis vēl nebija mainīts - VSIA Rīgas cirks nodrošināja tradicionālā cirka izrādīšanu, daudzkārt atkārtojot vienu un to pašu izrādi, tādējādi samazinot vienas izrādes pašizmaksu uz skatītāju daudzumu.

### 6.2.1. VSIA Rīgas cirks darbības pārmaiņu ietekme uz finanšu mērķiem

Pārejas posmā 2018. - 2021. gadā plānotais izrāžu skaits ir salīdzinoši neliels, savukārt nefinanšu mērķos izvirzītā daudzveidīgas cirka mākslas programmas nodrošināšana paredz izrādes, kuru pašizmaksa ir salīdzinoši liela. Pašizmaksu palielina nepieciešamība izrāžu vajadzībām nomāt telpas, nodrošināt apskaņošanu un apgaismošanu kā ārpakalpojumu. Iepriekš tas bija iespējams Rīgas cirka telpās bez papildu izdevumiem. Papildus jāņem vērā, ka laikmetīgā cirka labākās izrādes bieži rādāmas salīdzinoši nelielās zāles, kur uzņemami 300 - 500 skatītāju, arī tas palielina izrādes pašizmaksu. Biļešu ieņēmumu prognozes ir piesardzīgas, jo nav statistikas un pieredzes par to, kā Latvijas iedzīvotāji pieņems laikmetīgo cirku.

Veicot aprēķinus 2018. - 2021. gada plāniem, uzrādītas ilgtermiņa investīcijas, kas nepieciešamas ēkas visaptverošai atjaunošanai, metu konkursam, projekta izstrādei un būvniecībai. Cirka ēkas atjaunošana ir nozīmīgs solis profesionālas cirka mākslas attīstībai Latvijā, kā arī neizbēgama nepieciešamība arhitektūras pieminekļa saglabāšanai. Paredzamais ēkas atjaunošanas laiks ir 5 – 10 gadi, kas sākas ar metu konkursu 2018. gada pavasarī, turpinās ar projektēšanas darbiem 2019. gadā un siltināšanas darbu uzsākšanu 2020. gada vasarā. Projekts, iespējams, tiks realizēts kārtās, pirmās kārtas (energoefektivitātes veicināšanas) noslēgums, pie visu iesaistīto pušu pozitīva snieguma, paredzams 2022. gada rudenī. Ieguldījumi ēkā tiek kvalificēti kā nākamo periodu ieņēmumi, jo Rīgas cirka ēka ir Kultūras ministrijas bilancē. Daļa investīciju piesaistāmas no Eiropas Savienības fondiem, piemēram, atbalsta pasākuma “Veicināt energoefektivitātes paaugstināšanu valsts ēkās” ietvaros. **Būtiski ir pārskatīt vidēja termiņa darbības stratēģiju līdz ko zināms par valsts un citu finansētāju gatavību ilgtermiņa investīcijām, ņemot vērā, ka VSIA Rīgas cirks kā mākslas institūcija pats ēkas atjaunošanas izdevumus nodrošināt nespēs.** Reizē, ēkas atjaunošanas rezultātā, ir iespējams būtiski attīstīt cirka mākslas nozari un komercdarbību, kuras rezultātā VSIA Rīgas cirks rentabilitāte, pašu kapitāla un aktīvu atdeve palielināsies. Laika gaitā izvirzāmi arī tādi galvenie darbības rādītāji kā produktivitāte, kvalitāte, resursu utilizācija un izmaksu ietaupījums, taču apstākļos, kad VSIA Rīgas cirks darbības virzieni jābūvē no nulles, šos mērķus izvirzīt nebūtu efektīvi.

Tā kā VSIA Rīgas cirks plānošanas periodā paredzējis intensīvu saturisku izaugsmi, attīstot jaunus satura virzienus, paredzama ļoti neliela peļņa, kas ieguldāma tā darbības attīstībā – cirka mākslinieku profesionālās izaugsmes veicināšanā, sociālā cirka attīstībā, cirka pedagogu profesionālās izaugsmes nodrošināšanā. VSIA Rīgas cirks vadībai jāveicina uzņēmuma efektivitāte, ar mērķi samazināt administratīvās izmaksas un palielināt biļešu, kā arī citus ienākumus. Ieņēmumu un izdevumu līdzsvara nodrošināšanai, jāpiesaista arī privātā sektora sponsorējumi un ziedojumi.

Ņemot vērā to, ka 2016. gadā Rīgas cirka ēka tika slēgta un pilnībā mainīts VSIA Rīgas cirks stratēģiskais virziens, šajā stratēģijā aprakstītajā plānošanas periodā nefinanšu mērķu sasniegšana ir izšķiroša, lai nākamajos gados potenciāli varētu izvirzīt nozīmīgākus finanšu mērķus. Reizē tas nozīmē, ka, realizējot nefinanšu mērķus, jāveic investīcijas un sabiedrības domas maiņa (uzņēmuma pārzīmološana), kas īstermiņā traucēs ambiciozu finanšu rādītāju sasniegšanai. Ilgtermiņā paredzams, ka tādu nefinanšu mērķu sasniegšana kā brīvā laika izglītības programmas attīstība visās cirka disciplīnās un rezidenču programmas attīstība, nodrošinās lojāla klientu un mākslinieku loka veidošanos, kas ilgtermiņā biežāk izmantos uzņēmuma pakalpojumus, pērkot biļetes vai piedaloties cirka izrādēs, tādējādi veicinot arī apgrozījuma un peļņas pieaugumu.

### 6.2.4. Finanšu mērķi

**Finanšu virsmērķis:** VSIA Rīgas cirksfinanšu stabilitāte pārmaiņu periodā, attīstot jaunus darbības virzienus un nodrošinot profesionālas cirka mākslas pieejamību bez pastāvīgām, cirka mākslai piemērotām telpām.

**Finanšu apakšmērķis** (kvalitatīvi mērāms) : ieviest caurspīdīgu un pārskatāmu budžeta plānošanas un izpildes novērtēšanas sistēmu.

Mērķu tabula izstrādāta saskaņā ar Valsts kapitālsabiedrību vidēja termiņa darbības stratēģijas izstrādes vadlīnijām (30.03.2016.), 3. pielikums.

Tabula Nr.7 „VSIA Rīgas cirks finanšu mērķi”

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  | **Vēsturiskie rādītāji un izvirzītie finanšu mērķi** | **2014** | **2015** | **2016** | **2017** | **2018** | **2019** | **2020** | **2021** |
| 1. | Peļņa vai zaudējumi, *euro* | 141581 | -44706 | -36685 | 31215 | 2755 | 735 | 435 | 935 |
| 2. | Rentabilitāte (neto peļņa/apgrozījums, %) | 15.7 | -7 | -27.9 | 239 | 4.7 | 1.0 | 0.5 | 1.1 |
| 3. | Plānoto pašu ieņēmumu īpatsvars pret apgrozījumu % | 74.6 | 67 | 20.7 | 4 | 8 | 18 | 20 | 20 |
| 4. | Biļešu un izglītības programmas ieņēmumi (*euro*) | 899103 | 642139 | 131659 | 13062 | 56 720 | 72 300 | 78 000 | 80 800 |
| 5. | Pārējie pašu ieņēmumi (*euro*) | 305617 | 314143 | 504144 | 306106 | 685 908 | 321 770 | 321 770 | 322 770 |
| 6. | Kopējais likviditātes rādītājs | 1.5 | 0.9 | 0.7 | 0.7 | 1.8 | 2.7 | 3.4 | 3.2 |
| 7. | Kopējā (neto) naudas plūsma | 273 622 | 290 436 | 17 929 | 350 931 | 46 216 | 51 311 | 113 044 | 106 099 |

**Stratēģijas attīstības un atbalsta politika**

1. Par vidēja termiņa darbības stratēģijas uzdevumu izpildi atbild VSIA Rīgas cirks valdes loceklis.
2. Lai īstenotu stratēģiju, ik gadu tiek izstrādāts darbības plāns par galveno darbības rādītāju izpildi, kas saskaņojams ar kapitāldaļu turētāju.
3. VSIA Rīgas cirks regulāri apkopo un analizē kvantitatīvos un kvalitatīvos datus saistībā ar stratēģijā noteiktajiem galvenajiem darbības rādītājiem. Datus atskaišu veidā apkopo un sniedz uzņēmuma darbinieki, darbības virzienu atbildīgās personas.
4. Pirms darbības plāna kārtējam gadam sagatavošanas, jāveic iepriekšējā gada darbības plāna rezultātu izvērtējums, analizējot sasniegtos kvantitatīvos un kvalitatīvos rezultātus.
5. Saskaņā ar darbības plāna kārtējam gadam izvērtējumu, tiek pārskatīta stratēģijas aktualizēšanas nepieciešamība. Stratēģija var tikt aktualizēta, paredzot jaunus darbības virzienus vai lielus investīciju projektus, īpaši pārskatot sasniedzamos finanšu mērķus.
6. Stratēģijas novērtēšanu uzsāk, plānošanas perioda pēdējā gada 1. ceturksnī, veicot gan darbības plāna kārtējam gadam, gan stratēģijas rezultātu izvērtēšanu, kā arī laicīgi plānojot nākamā perioda stratēģiju. Stratēģija tiek novērtēta, balstoties uz mērķiem noteiktajiem sasniedzamo rezultātu izpildes rādītājiem.
7. Stratēģija nākamajam plānošanas periodam 2022. - 2025. gadam tiek izstrādāta 2021. gada 1. - 2. ceturksnī, lai būtu pietiekams laiks to izdiskutēt un apstiprināt Īpašnieku sapulcē.
8. Valdes loceklis reizi ceturksnī atskaitās kapitāldaļu turētājam par VSIA Rīgas cirks finanšu rādītājiem.
1. Cirka izrādes ir ļoti daudzveidīgas savās izrādīšanas iespējās - no 100 cilvēku līdz pat 1000 cilvēku auditorijai. Līdz ar to arī mainās rentabls izrāžu izrādīšanas skaits, atkarībā no izrādes izmaksām un pieprasījuma. Tādēļ kā atskaites punkts tiek ņemta “unikāla” izrāde, nevis izrādes parādīšanas reižu skaits. [↑](#footnote-ref-1)
2. 2020. gadā plānots uzsākt būvdarbus ēkas vēsturiskās daļas energoefektivitātes veicināšanai, kas nozīmē, ka mākslinieku iespējas cirkā apgrūtinās dažādas tehniskās izpētes un sagatavošanās darbi, tādēļ plānots uzņemt ne vairāk par 2 māksliniekiem periodā no maija līdz septembrim. [↑](#footnote-ref-2)
3. Plānots, ka visu 2021. gadu Rīgas cirka ēkā turpināsies vēsturiskās daļas energoefektivitātes veicināšanas darbi, kuru dēļ mākslinieku rezidences šajās telpās nevarēs notikt. [↑](#footnote-ref-3)
4. Dalībnieku skaits aprēķināts balstoties 2017. un 2018. gada pirmajos mēnešos gūtajā pieredzē. Daļa dalībnieku cirka skolu apmeklē sezonāli – piemēram tikai ziemas mēnešos, vai tikai rudens vai pavasara semestrī. Šādi dalībnieki kopējā skaitā rēķināti ar koeficientu 0,5. [↑](#footnote-ref-4)